Helen Zille amptelik geskorsHelen Zille, premier van die Wes-Kaap en voormalige leier van die DA. Foto: DA/Flickr.com Die federale uitvoerende raad van die Demokratiese Alliansie het Woensdagoggend met ŉ meerderheidstem besluit om Helen Zille van alle partyverwante aktiwiteite te skors totdat haar dissiplinêre verhoor afgehandel is. James Selfe, voorsitter van die DA se federale uitvoerende raad, het gesê die skorsing tree onmiddellik in werking. Mmusi Maimane, leier van die DA, het Saterdag voorgestel dat Zille ŉ kennisgewing van skorsing moet ontvang, waarna sy 72 uur gehad het om redes te verskaf waarom sy nie geskors moet word nie. Ná die raad Zille se redes oorweeg het, het hulle amptelik die besluit geneem om haar te skors. Die dissiplinêre verhoor begin Vrydag, 9 Junie 2017. Die raad het saamgestem dat Zille se uitlatings op sosiale media en in die publiek, wat met kolonialisme verband hou, die publiek se vertroue afbreek, Suid-Afrika se versoeningsbeleid beperk en die DA se “politieke projek” ondermyn. “Daar is geen twyfel nie dat Zille se oorspronklike uitlatings op Twitter en gevolglike regverdiging daarvan ons reputasie skade berokken het. Ons woon in ŉ sensitiewe demokrasie wat beteken dat ons openbare verteenwoordigers ten alle tye sensitief moet wees tot die regmatige woede wat persone steeds oor ons verlede en die nalatenskap daarvan ervaar,” het Selfe gesê. “As ŉ voormalige leier en ŉ lid van die federale uitvoerende komitee, het Zille ŉ spesiale plig om die party se belange te beskerm en die party se missie te bevorder om ŉ nie-rassige, inklusiewe demokrasie te bou. Zille se uitlatings is teenstrydig hiermee. “Maimane het alles in sy vermoë gedoen om die saak op te los. Sy vorige pogings, te goeder trou, was tot dusver tevergeefs. Hy het Zille versoek om ŉ volledige verskoning aan te bied vir haar optrede. “Zille het egter geweier om die behoorlike stappe te doen om hierdie saak op te los. Haar voortgesette kommunikasie oor die saak berokken steeds skade vir die party,” het Selfe bygevoeg. Hy het dit benadruk dat Zille steeds haar rol as premier van die Wes-Kaap beklee. “Daar is nie ŉ verdeling tussen staat en party nie en die skorsing het nie enige impak op haar rol in die regering nie. Die saak hou slegs verband met haar posisie in die DA.” Lees alle vorige berigte oor Helen Zille op Maroela Media.